ट्रावनकोर राज्य के युवा महाराज स्वाति तिरुनाल (१८१३-१८४७ ई.) जितने कुशल शासक थे, उतने ही समर्थ कवि और कला साधक भी थे। उन्होंने स्वयं काव्यरचना के द्वारा साहित्य की वृद्धि की है और अपनी सभा में कवियों तथा कलाकारों को आश्रय देकर विभिन्न कलाओं के विकास में उल्लेखनीय योगदान किया है। तिरुनाल की काव्य-साधना भक्ति से प्रेरित और अनुप्राणित है। कुलदेवता भगवान पद्मनाभ के प्रति उनकी अटूट भक्ति ही काव्य के रूप में मुखरित हुई है।